CELEX: 32014R0442
Language: lv
Date: 2014-04-30 00:00:00
Title: Komisijas Īstenošanas regula (ES) Nr. 442/2014 (2014. gada 30. aprīlis), ar ko groza Regulu (EK) Nr. 1235/2008 attiecībā uz lūgumiem par iekļaušanu to trešo valstu sarakstā, kas atzītas līdzvērtības nolūkos saistībā ar bioloģisko produktu importu (Dokuments attiecas uz EEZ)

1.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 130/39
            
         KOMISIJAS ĪSTENOŠANAS REGULA (ES) Nr. 442/2014
   (2014. gada 30. aprīlis),
   ar ko groza Regulu (EK) Nr. 1235/2008 attiecībā uz lūgumiem par iekļaušanu to trešo valstu sarakstā, kas atzītas līdzvērtības nolūkos saistībā ar bioloģisko produktu importu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (1) un jo īpaši tās 33. panta 2. punktu un 38. panta d) punktu,
   tā kā:
   
               (1)
            
            
               Komisijas Regulā (EK) Nr. 1235/2008 (2) ir paredzēti sīki izstrādāti noteikumi attiecībā uz procedūru trešo valstu atzīšanai līdzvērtības nolūkos saskaņā ar Regulas (EK) Nr. 834/2007 33. panta 2. punktu.
            
         
               (2)
            
            
               Eiropas Savienības Padome secinājumos par bioloģisko lauksaimniecību, kas pieņemti 3237. Lauksaimniecības un zivsaimniecības Padomes sanāksmē 2013. gada 13. un 14. maijā, aicināja Komisiju uzlabot pašreizējos mehānismus, lai veicinātu bioloģiskās lauksaimniecības produktu starptautisko tirdzniecību, un katrā tirdzniecības nolīgumā prasīt savstarpīgumu un pārredzamību.
            
         
               (3)
            
            
               Pašlaik notiekošajā bioloģiskās ražošanas nozares tiesiskā regulējuma pārskatīšanā ir atklājušies trūkumi pašreizējā sistēmā, kas iedibināta trešo valstu atzīšanai līdzvērtības nolūkā. Lielāko daļu Komisijas noslēgto līdzvērtības nolīgumu ar trešām valstīm Eiropas Komisija ir piemērojusi vienpusēji, kas neveicināja vienlīdzīgus konkurences apstākļus. Tika konstatēts, ka līdzvērtības atzīšana ar trešām valstīm būtu jāveido, izmantojot starptautiskus nolīgumus. Tāpēc pašreizējā sistēma, kura iedibināta trešo valstu atzīšanai līdzvērtības nolūkos un kura pamatojas uz līdzvērtīgumu, būtu jāpārveido par sistēmu, kuras pamatā ir līdzsvaroti starptautiskie nolīgumi, ar mērķi veicināt vienlīdzīgus konkurences apstākļus, pārredzamību un juridisko noteiktību.
            
         
               (4)
            
            
               Lai atvieglotu pāreju uz jauno atzīšanas sistēmu, kura pamatojas uz starptautiskiem nolīgumiem, būtu lietderīgi ieviest galīgo termiņu attiecībā uz jauniem pieprasījumiem par iekļaušanu sarakstā, kas paredzēts Regulas (EK) Nr. 1235/2008 7. pantā un norādīts minētās regulas III pielikumā. Pieprasījumi, kas saņemti pēc minētā datuma, nebūtu jāpieņem.
            
         
               (5)
            
            
               Tāpēc būtu attiecīgi jāgroza Regula (EK) Nr. 1235/2008.
            
         
               (6)
            
            
               Šajā regulā paredzētie pasākumi ir saskaņā ar Bioloģiskās ražošanas regulatīvās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1235/2008 8. panta 1. punktu aizstāj ar šādu:
   
      “1.   Komisija apsver, vai iekļaut trešo valsti 7. pantā paredzētajā sarakstā pēc tam, kad no attiecīgās trešās valsts pārstāvja ir saņēmusi lūgumu par attiecīgās trešās valsts iekļaušanu, ar nosacījumu, ka šādu pieprasījumu iesniedz līdz 2014. gada 1. jūlijam.”
   
   2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 30. aprīlī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 189, 20.7.2007., 1. lpp.
   
   
      (2)  Komisijas 2008. gada 8. decembra Regula (EK) Nr. 1235/2008, ar ko nosaka sīki izstrādātus īstenošanas noteikumus Padomes Regulai (EK) Nr. 834/2007 par bioloģisko produktu importēšanas kārtību no trešām valstīm (OV L 334, 12.12.2008., 25. lpp.).